**Emneevaluering høst 2023**

Emnekode: PED4301

Emneansvarlig: Berit Karseth

Undervisere: Berit Karseth og Kirsten Sivesind

Evalueringen av emnet ble gjennomført siste undervisningsgang, det vil si 22. november 2023. I forbindelse med denne undervisningsgangen ble også læringsmålene presentert og brukt i min oppsummering av undervisningen og hva som har vært hovedtemaene.

10 studenter var tilstede fylte inn et enkelt anonymt skjema orientert mot hva som har vært bra, hva har vært utfordrende og forslag til forbedringer. Eter at skjemaet var levert inn hadde vi en muntlig runde hvor jeg ba om betraktninger og kommentarer som de ønsket å dele

Studentene gir svært positiv tilbakemelding på undervisningen og underviserne og finner pensum interessant og relevant. Flere peker også på at undervisningen bidro til å se de ulike temaene i sammenheng. Det som imidlertid går igjen er at emnet oppleves som utfordrende med krevende litteratur. De fleste studentene hadde lite forkunnskap innenfor kunnskapsområde så det oppfattes som noe overveldende. Dette er en utfordring som jeg ikke helt vet hvordan skal løses. Emnet er plassert på masternivå noe som tilsier at litteraturen bygger på ulike teoretiske og begrepsmessige rammeverk på et avansert nivå.

De verdsetter arbeidet i grupper og diskusjoner av pensumlitteraturen i plenum. Organiseringen av workshop (2 dager a 4 timer) med studentpresentasjoner ble beskrevet som lærerikt selv om det her var noen kommentarer om å se tekstene mer i sammenheng. Utgangspunktet for opplegget fra min side var at studentene skulle gå i dybdene kun på en tekst for å få forståelse om forskningsbidraget og å gjennomføre en vurdering (klarhet når det gjelder problemstilling, teoretisk innramming, metodevalg, empirisk materiale, begrunnelser, konklusjoner). De ble også bedt om se tekstens relevans i sammenheng meg øvrig pensum og den norske konteksten.

Jeg hadde lagt opp til at studentene skulle lese minst en tekst på forhånd før undervisningen. Min oppfattelse var imidlertid at dette ikke alltid var tilfelle. Dette gjorde at samtalen om litteraturen ikke alltid ble slik jeg hadde tenkt.

Noen av studentene svarer på skjemaet at de ønsker mer diskusjon i undervisning. Jeg trodde vi la opp til dette, men her er det klart at min kommunikasjon og strukturering kan være klarere. Dette vil jeg arbeide videre med.